钦定古今图书集成/方舆汇编/职方典/第1320卷 > 《何公桥铭》前人
## 钦定古今图书集成/方舆汇编/职方典/第1320卷 > 《何公桥铭》前人

“天壤之间，水居其多。人之往来，如鹈在河。顺水而行，
云驶鸟疾。惟水之利，千里咫尺。乱流而涉，过膝则止。
惟水之害，咫尺千里。”沔彼滥觞，蛙跳鯈游。溢而怀山，
神禹所忧。岂无一木，支此大坏。舞于盘涡，冰析雷解。
坐使此邦，画为两州。鸡犬相闻，胡越莫救。允毅何公，
甚勇于仁。始作《石梁》，其艰其勤。将作复止，更此百年。
公心如铁，匪石则坚。公以身先，民以悦使。老壮负石，
如负其子。疏为玉虹，隐为金堤。直阑横槛，百贾所栖。
我来与公，同载而出。驩呼阗道，抱其马足。我叹而言，
视此滔滔。未见刚者，孰为此桥。愿公千载，与桥寿考。
持节复来，以慰父老。如朱仲卿，食于桐乡。我作铭诗，
子孙不忘。